蜂蠆
作者：韓琦
朝代：宋

paragraphs: 事小不可忽，議或戒蜂蠆。
蜂蠆之中人，始意脫己害。
人兮怒一蠚，爲報速睚眥。
白晝擿危巢，夜燭窮纖介。
必獲而後已，立死以爲快。
彼誠畜微毒，謂己有所賴。
失於小不忍，而自取糜壞。
吁嗟陰巧徒，毒萬蜂蠆大。
包潛中善良，斷腕未足駭。
小或一身危，甚則家族逮。
淵微如鬼神，無隙可漏敗。
君子被戕賊，守道不爲怪。
有時醜迹露，事或無可奈。
一旦吾道行，乃置之度外。
使其自愧縮，似不容覆載。
非力不足較，顧有盛德在。
陰巧既常幸，蜂蠆胡不貸。